CELEX: 
Language: da
Date: 2020-09-18 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets forordning (EU) 2017/2402 for så vidt angår gebyrer, som Den Europæiske Værdipapir- og Markedstilsynsmyndighed pålægger securitiseringsregistre

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Forordning (EU) 2017/2402
                  1
                ("securitiseringsforordningen") blev offentliggjort i EU-Tidende den 12. december 2017. Securitiseringsforordningens kapitel 3 skaber en ramme for securitiseringsregistre, der skal indsamle alle relevante oplysninger om et givet securitiseringsinstrument. Denne ramme vil lette investorernes adgang til pålidelige oplysninger i forbindelse med deres rettidige omhu ved at indføre en enkelt datakilde under tilsyn. Securitiseringsregistrene registreres og overvåges af Den Europæiske Værdipapir- og Markedstilsynsmyndighed (ESMA).
            
            
               Ved securitiseringsforordningens artikel 16, stk. 2, tillægges Kommissionen beføjelse til at vedtage en delegeret retsakt, der præciserer arten af de gebyrer, som ESMA pålægger securitiseringsregistre, de tjenester, for hvilke de skal erlægges, og gebyrernes størrelse og betalingsmåde.
            
            
               De retlige bestemmelser i denne delegerede retsakt bygger på ESMA's erfaringer med registrering af og tilsyn med transaktionsregistre i henhold til forordning (EU) nr. 648/2012
                  2
                (EMIR) og forordning (EU) 2015/2365
                  3
                (SFTR), og de er derfor i overensstemmelse med gebyrbestemmelserne i de to forordninger.
            
            
               I henhold til securitiseringsforordningens artikel 16, stk. 1, pålægger ESMA securitiseringsregistre gebyrer, som står i rimeligt forhold til securitiseringsregistrets omsætning og fuldt ud dækker ESMA's nødvendige udgifter til registrering af og tilsyn med securitiseringsregistre. Disse gebyrer bør også dække godtgørelse af omkostninger, som de kompetente myndigheder måtte pådrage sig som følge af en eventuel delegering af opgaver fra ESMA. Hvis et transaktionsregister allerede er registreret i henhold til EMIR eller SFTR, bør gebyrerne justeres, så de kun afspejler de yderligere omkostninger i forbindelse med registrering af og tilsyn med securitiseringsregistre i henhold til securitiseringsforordningen.
            
            
               2.HØRINGER FORUD FOR RETSAKTENS VEDTAGELSE
            
            
               Den 31. januar 2018 anmodede Kommissionen ESMA om teknisk rådgivning om de gebyrer, der skal pålægges securitiseringsregistre. ESMA offentliggjorde et høringsdokument den 23. marts. Høringsperioden blev afsluttet den 23. maj, og ESMA modtog svar fra fem virksomheder. Der blev holdt en offentlig høring den 13. april. ESMA leverede sin rådgivning til Kommissionen den 31. oktober 2018.
            
            
               Fem respondenter besvarede den offentlige høring og gav udtryk for bred støtte til den foreslåede gebyrstruktur. Som følge heraf holder de endelige bestemmelser sig tæt op ad de bestemmelser, der er foreslået i ESMA's høringsdokument. 
            
            
               Kommissionen rådførte sig den 27. februar 2020 med Det Europæiske Værdipapirudvalgs ekspertgruppe ("EGESC") om ESMA's tekniske rådgivning og om indholdet af denne delegerede retsakt. EGESC bifaldt Kommissionens tilgang. 
            
            
               3.KONSEKVENSANALYSE
            
            
               Kommissionen har fuldt ud overvejet den tekniske rådgivning, som ESMA har ydet, og har i henhold til securitiseringsforordningens artikel 16, stk. 2, vedtaget denne delegerede retsakt om gebyrernes art, størrelse og betalingsmåde for securitiseringsregistre. Denne delegerede retsakt er i fuld overensstemmelse med den tekniske rådgivning ydet af ESMA.
            
            
               I henhold til securitiseringsforordningen er de to hovedprincipper for opkrævning af tilsynsgebyrer 1) et rimeligt forhold til securitiseringsregistrets omsætning og 2) det forhold, at de fuldt ud bør dække ESMA's udgifter. ESMA uddybede sin tekniske rådgivning vedrørende gebyrernes art, fastsættelsen af deres størrelse og deres betalingsmåde på grundlag af ESMA's eksisterende budgetramme samt tilgangen i Kommissionens delegerede forordning (EU) nr. 1003/2013
                  4
                og delegeret forordning 2019/360
                  5
               . Derfor fastsætter denne delegerede retsakt som foreslået af ESMA: i) registreringsgebyrer, som dækker ESMA's engangsomkostninger til registrering af nye securitiseringsregistre, ii) gebyrer for en udvidelse af registreringen, som dækker ESMA's engangsomkostninger til registrering af securitiseringsregistre, men afspejler synergieffekter i behandlingen af en ansøgning fra et register, der allerede er registreret i henhold til EMIR, og iii) tilsynsgebyrer, som dækker ESMA's løbende årlige tilsynsrelaterede omkostninger,
            
            
               Grundlaget for konsekvensanalysen er således en vurdering af ESMA's omkostninger og en vurdering af metoden til fordeling af disse omkostninger mellem securitiseringsregistrene, under hensyntagen til at ESMA i sine forslag har tilstræbt at være i overensstemmelse med den eksisterende gebyrbestemmelse i henhold til SFTR og EMIR. 
            
            
               Gebyrer for ny registrering 
            
            
               ESMA overvejede oprindeligt at fravige sin tidligere tekniske rådgivning i henhold til EMIR og SFTR og foreslog i sit høringsdokument et nyt fast registreringsgebyr på 100 000 EUR pr. securitiseringsregister. En del feedback, der blev modtaget under høringen, viste dog, at en sådan registreringsgebyrstruktur ville være til ulempe for mindre virksomheder med en lavere forventet omsætning. ESMA erkendte derfor, at artikel 16, stk. 1, i securitiseringsforordningen kunne fortolkes som et krav om, at hver af ESMA's gebyrer (registrering og årlige) skal stå i et rimeligt forhold til det pågældende securitiseringsregisters omsætning. 
            
            
               ESMA har derfor ændret sin tekniske rådgivning, således at den er i overensstemmelse med de eksisterende ordninger i henhold til EMIR og SFTR, og anvender en opdeling mellem "lav omsætning"/"høj omsætning" (dvs. virksomheder, der leverer både centrale og accessoriske securitiseringsregistertjenester, har "høj omsætning", og virksomheder, der kun leverer centrale kernesecuritiseringsregistertjenester, har "lav omsætning"). Dette vil i overensstemmelse med ESMA's tidligere tekniske rådgivning give sig udslag i et registreringsgebyr på 100 000 EUR for registre med høj omsætning og 65 000 EUR for registre med lav omsætning.
            
            
               For at undgå problemer med incitamenter har ESMA samtidig præciseret i sin tekniske rådgivning, at ESMA i tilfælde af en væsentlig ændring af leveringen af tjenesteydelser (dvs. en ændring i klassifikationen fra "lav" til "høj" omsætning), som bevirker, at securitiseringsregistret vil skylde et højere registreringsgebyr end det oprindeligt betalte gebyr, vil opkræve forskellen mellem det oprindeligt betalte registreringsgebyr og det højere registreringsgebyr, der følger af denne væsentlige ændring. ESMA har bemærket, at denne ordning er i overensstemmelse med gebyrordningerne i henhold til EMIR og SFTR.
            
            
               Gebyrer for udvidelse af registrering 
            
         
         
            
               Virksomheder, der allerede er registreret som transaktionsregistre i henhold til EMIR eller SFTR, kan ansøge om udvidelse af deres registrering i henhold til securitiseringsforordningen ved en forenklet ansøgning.
            
            
               Selv om der ikke foreligger faktiske historiske erfaringer, som gør det muligt at anslå omkostningerne ved en udvidelse af registreringen, har ESMA antaget, at udgiftsoverslagene for en udvidelse af registreringen vil hvile på følgende faktorer: i) En udvidelse af registreringen vil være mindre tidskrævende end en ny registrering i henhold til securitiseringsforordningen, ii) de yderligere detaljerede krav, der blev indført ved securitiseringsforordningen, kan medføre yderligere arbejde for ESMA, indtil der er opnået en fælles forståelse mellem registret og ESMA, og iii) en ansøgning om udvidelse af registreringen vil kræve, at ansøgeren indgiver ca. 80 % af den dokumentation, som den ville have indsendt, hvis den ansøgte om registrering for første gang. 
            
            
               På baggrund af ovenstående skønnede ESMA derfor, at dens udgifter til en udvidelse af registreringsansøgningen ville være omkring halvdelen af omkostningerne ved en ansøgning om ny registrering, dvs. ca. 0,33 FTÆ. Et sådant gebyr er identisk med det overslag, der er fastsat i ESMA's tekniske rådgivning om gebyrer i henhold til SFTR.
            
            
               Når det anvendes på ESMA's tilsynsbudget, vil dette skøn på 0,33 FTÆ resultere i et foreslået registreringsgebyr på 53 000 EUR for transaktionsregistre, der søger at udvide deres registrering hos ESMA til at omfatte securitiseringsregistertjenesteydelser i henhold til securitiseringsforordningen.
            
            
               Efter at have forelagt dette forslag til offentlig høring og modtaget samlet positiv feedback fra respondenterne er ESMA kommet med følgende endelige rådgivning: For ansøgere, der ønsker en udvidelse af registreringen og er klassificeret som "høj omsætning", vil en udvidelse af registreringsgebyret være på 50 000 EUR (dvs. 50 % af det nye registreringsgebyr for ansøgere med "høj omsætning" på 100 000 EUR). For virksomheder, der klassificeres som "lav omsætning", vil udvidelsen af registreringsgebyret være på 32 500 EUR (dvs. 50 % af det nye registreringsgebyr for ansøgere med "lav omsætning" på 65 000 EUR).
            
            
               Registreringsgebyrer i tilfælde af samtidig ansøgning i henhold til EMIR og/eller SFTR og securitiseringsforordningen
            
            
               Hvis en virksomhed ansøger samtidig i henhold til EMIR og/eller SFTR og securitiseringsforordningen, har ESMA fundet det urimeligt, at virksomheden skal betale det samme registreringsgebyr flere gange. Med andre ord har ESMA tilstræbt at undgå, at en given virksomhed betaler mere i forbindelse med samtidige ansøgninger end i den situation, hvor den første gang registreres i henhold til EMIR og/eller SFTR, og derefter anmoder om en forlængelse i henhold til securitiseringsforordningen. 
            
            
               For at undgå et sådant misforhold har ESMA foreslået, at hvis en virksomhed samtidig ansøger om registrering i henhold til EMIR eller SFTR og securitiseringsforordningen, bør ansøgeren betale i) det fulde EMIR- eller SFTR-gebyr (alt efter omstændighederne) og ii) gebyret for udvidelse af registreringen i henhold til securitiseringsforordningen i stedet for det nye registreringsgebyr i henhold til securitiseringsforordningen. I tilfælde af at en ansøger samtidig registrerer levering af EMIR-, SFTR- og securitiseringsregistertjenesteydelser, foreslår ESMA, at ansøgeren betaler hele EMIR-gebyret, gebyret for udvidelse af registreringen i henhold til SFTR og for det tredje gebyret for udvidelse af registrering i henhold til securitiseringsforordningen, idet denne ordning berettiges af de oplevede synergieffekter. 
            
            
               Dette forslag fik positiv feedback og blev derfor bevaret som sådan i ESMA's endelige tekniske rådgivning. 
            
            
               Årlige tilsynsgebyrer 
            
            
               I overensstemmelse med den tidligere tekniske rådgivning, der blev leveret i henhold til SFTR, foreslog ESMA, at dens årlige tilsynsgebyrer fastsættes i overensstemmelse med budgetproceduren, som tager hensyn til alle de aktiviteter, der ville føre til en tilsynsmæssig indsats i forbindelse med securitiseringsforordningen. En sådan tilgang vil derfor indebære i) en konkret definition af omsætning, ii) definition af et minimumstilsynsgebyr og iii) fastsættelse af tilsynsgebyrer for det første år. 
            
            
               i) Definition af relevant omsætning 
            
            
               I overensstemmelse med sin tidligere rådgivning i henhold til SFTR og EMIR har ESMA vurderet, at begrebet "omsætning" med henblik på gennemførelsen af artikel 16, stk. 1, i securitiseringsforordningen bør baseres på indtægtstal. ESMA har derfor foreslået, at begrebet "indtægter" ved beregning af den årlige omsætning skal vedrøre indtægter fra levering af kernesecuritiseringsregistertjenester vedrørende securitiseringsforordningen såvel som indtægter fra leveringen af accessoriske securitiseringsregistertjenester. For at muliggøre en gnidningsløs og præcis identificering af indtægter (fra kernetjenester og accessoriske tjenester) under securitiseringsforordningen har ESMA foreslået, at securitiseringsregistrene i deres regnskaber præsenterer de forskellige indtægtskategorier, der er anført i dens tekniske rådgivning, særskilt. 
            
            
               Respondenterne i den offentlige høring havde blandede holdninger til ESMA's forslag. Nogle anmodede om en yderligere præcisering af begrebet "accessoriske tjenester", og at der indføres en sondring mellem de tjenesteydelser, der udelukkende kan leveres af securitiseringsregistre, og tjenesteydelser, der kan leveres af andre markedsdeltagere. Respondenterne var bekymrede for, at den brede vifte af oplysninger, der skal leveres "gratis", vil sætte andre markedsdeltagere såsom investorer og potentielle investorer i stand til at indhente data, der kunne anvendes til at opnå en konkurrencemæssigt fordelagtig position i forhold til securitiseringsregistre. Nogle mente, at ESMA's tilsynsarbejde i det væsentlige vedrører tilsyn af kerneydelser. 
            
            
               For at imødegå disse betænkeligheder understregede ESMA, at listen over enheder i artikel 17, stk. 1, ikke synes at omfatte andre registrerede securitiseringsregistre. Selv om avancerede investorer eller potentielle investorer kan indhente væsentlige oplysninger fra securitiseringsregistre, står det ikke klart, om disse enheder omgående kan konkurrere med den specialisering og erfaring, som registre på securitiseringsmarkeder kan tilbyde. ESMA fandt det heller ikke inden for sit mandat at fastlægge, i hvilket omfang securitiseringsregistre kan udøve kontrol eller begrænsninger i forhold til de oplysninger, som indberettes til dem af indberettende enheder, eller hvordan disse oplysninger efterfølgende anvendes af databrugerne. ESMA mindede endvidere om, at formålet med at medtage accessoriske tjenester i beregningen af den relevante omsætning er at indføre en tilgang, der er så forholdsmæssig som mulig over hele populationen af registrerede securitiseringsregistre. 
            
            
               Hvad angår yderligere oplysninger om accessoriske tjenester, påpegede ESMA, at sådanne tjenester i forbindelse med securitisering vil opstå, når et register vil gøre brug af oplysninger fra en indberettende enhed med henblik på at opfylde oplysningskravene i henhold til artikel 7 og 17 i securitiseringsforordningen, og den ville udnytte disse oplysninger til yderligere tjenester eller produkter, der ikke var omfattet af bestemmelserne om "gratis" levering i henhold til securitiseringsforordningens artikel 17, stk. 1.
            
            
               ii) Minimumstilsynsgebyrer
            
            
               Da ESMA systematisk skal gennemføre et minimum af tilsynsaktiviteter for at kunne udføre sine opgaver (dvs. ESMA afholder faste omkostninger), mener ESMA, at et årligt minimumstilsynsgebyr er berettiget. ESMA har derfor foreslået, at det årlige minimumsgebyr, der skal betales af et securitiseringsregister, skal være identisk med det minimum, der gælder i henhold til EMIR og SFTR, dvs. 30 000 EUR. ESMA understregede også, at potentielle synergieffekter, såsom dem, der drøftes i afsnittet om registreringsgebyrer, sandsynligvis ikke kan opnås på dette niveau. ESMA har derfor foreslået, at minimumstilsynsgebyret i henhold til securitiseringsforordningen skal være det samme, uanset om en virksomhed har registreret sig som et nyt securitiseringsregister eller har udvidet sin registrering i henhold til EMIR til også at omfatte aktiviteter omfattet af securitiseringsforordningen. I en sådan konfiguration vil en enhed, der er underlagt minimumstilsynsgebyrer i henhold til EMIR, SFTR og securitiseringsforordningen, være forpligtet til at betale minimumstilsynsgebyrer i henhold til hver enkelt forordning (f.eks. 60 000 EUR, hvis enheden er registreret i henhold til EMIR/SFTR og securitiseringsforordningen, eller 90 000 EUR, hvis enheden er registreret i henhold til alle tre forordninger).
            
            
               Respondenterne var enstemmigt enige i forslaget, og ESMA har derfor ladet sin tekniske rådgivning om dette aspekt forblive uændret.
            
            
               iii) Tilsynsgebyrer for det første år
            
         
         
            
               ESMA har ud fra erfaringerne gjort opmærksom på, at tilsynsindsatsen i forbindelse med det første år ikke er relateret til det pågældende securitiseringsregisters faktiske aktivitetsniveau, men stort set er ens på tværs af alle registre. ESMA foreslog derfor, at securitiseringsregistre, der blev registreret i 2020, eller som (uanset året) er i deres første registreringskalenderår, skal betale et tilsynsgebyr for det første år, der svarer til registreringsgebyret justeret med en koefficient. Koefficienten vil afspejle andelen af resterende arbejdsdage frem til udgangen af året fra den dato, hvor registreringen finder sted. ESMA foretager ikke en sondring med hensyn til enheder med en udvidet registrering i denne situation, da der i dens efterfølgende tilsynsindsats ikke skelnes mellem nye registreringer eller udvidede registreringer. Dette er også i overensstemmelse med ESMA's tekniske rådgivning i henhold til SFTR.
            
            
               På baggrund af den modtagne feedback har ESMA ladet sin tekniske rådgivning om dette aspekt forblive uændret. Med hensyn til de særlige beregningsmetoder har ESMA gjort det klart, at minimumsgebyrordningen ikke vil finde anvendelse på tilsynsgebyrer i år (n) for virksomheder, der er registreret samme år (n). I disse tilfælde ganges registreringsgebyret med forholdet mellem antallet af arbejdsdage fra virksomhedens registreringsdato og indtil årets udgang og 250 dage.
            
            
               iv) Årlige tilsynsgebyrer efter det første registreringsår
            
            
               På baggrund af ovenstående har ESMA foreslået, at hvert register pålægges et årligt tilsynsgebyr i forhold til andelen af den relevante omsætning i den samlede omsætning, der genereres af securitiseringsregistre, beregnet i forhold til den relevante omsætning som beskrevet ovenfor, dog med et minimum på 30 000 EUR. Dette ville indebære, at hver enkelt virksomhed ville få tildelt en del af ESMA's samlede tilsynsomkostninger. 
            
            
               De fleste respondenter, der havde svaret på dette spørgsmål, var enige i forslaget. Der blev dog stadig givet udtryk for nogle betænkeligheder vedrørende konsekvenserne af ikke at være i stand til at forudsige de årlige tilsynsomkostninger for levedygtigheden af securitiseringsregistrenes forretningsmodeller, idet ESMA's fremtidige tilsynsudgifter er ukendte, og nogle respondenter anmodede om, at ESMA's årlige tilsynsgebyrer begrænses til en given procentdel af hvert enkelt registers årlige omsætning, og at, i tilfælde af at et register ophører med at opfylde betingelserne for registrering, bør ESMA refundere eventuelle gebyrer, der er betalt.
            
            
               Som svar herpå mindede ESMA om, at dens mandat i henhold til securitiseringsforordningens artikel 16, stk. 1, er at dække de fulde omkostninger i forbindelse med tilsyn med virksomheder, der er registreret med henblik på levering af securitiseringsregistertjenesteydelser, og at artikel 16, stk. 1, ikke indfører noget "loft" eller nogen "grænse", hvorover ESMA's tilsynsomkostninger ikke skal dækkes ind. Med hensyn til de fremtidige tilsynsudgifter, som ESMA planlægger at afholde, understregede ESMA, at der kan være yderligere synergieffekter, der kan medføre visse besparelser i tilsynsomkostningerne, eftersom typen og antallet af enheder, som ESMA fører tilsyn med, stiger. Hvis ESMA's gebyrer fastsættes for at afspejle dets tilsynsomkostninger, vil eventuelle omkostningsbesparelser af denne type blive videregivet via gebyrnedsættelser over tid til tilsynsbelagte enheder.
            
            
               ESMA har endvidere fastslået, at hvis et securitiseringsregister ophører med at være registreret hos ESMA, vil der være yderligere tilsynsbestræbelser, der er enestående for denne situation, og som på nuværende tidspunkt ikke synes at berettige, at der indsættes bestemmelser om godtgørelse af eventuelle tilsynsgebyrer betalt af det pågældende register til ESMA.
            
            
               Med hensyn til de faktiske årlige tilsynsgebyrer foreslog ESMA, at det blev baseret på følgende beregningstidspunkt: a) I begyndelsen af fjerde kvartal i år n-1 underretter ESMA securitiseringsregistrene om deres årlige gebyr for det kommende år (dvs. år n). Dette vil være baseret på det reviderede regnskab for år n-2. b) Gebyret for år n skal betales af hvert securitiseringsregister senest ved udgangen af marts i det år, det vedrører.
            
            
               ESMA har imidlertid erkendt, at i de første to år, hvor oplysningskravene begynder, vil de relevante omsætningstal ikke være tilgængelige i de registrerede registres årsregnskaber, da den relevante omsætning vil være baseret på levering af tjenesteydelser i henhold til securitiseringsforordningen. 
            
            
               ESMA har derfor foreslået, at den i de to første hele år efter virksomhedens registrering anvender anslåede relevante omsætningstal som input til beregningen. Disse oplysninger vil komme fra securitiseringsregistrenes forretningsplaner, der er udarbejdet i forbindelse med den ansøgning, som skal registreres hos ESMA. Hvis det viser sig, at overslagene over omsætningen afviger væsentligt fra de faktiske omsætningstal, vil der blive kompenseret herfor i de efterfølgende år, når de faktiske relevante omsætningstal foreligger i virksomhedens reviderede regnskaber og dermed indgår i beregningsformlen. 
            
            
               Dette forslag fra ESMA fik positiv feedback fra alle sider og blev derfor bevaret som sådan i ESMA's endelige tekniske rådgivning. 
            
            
               Betalings- og godtgørelsesbestemmelser 
            
            
               i) Gebyrer for ny registrering og udvidelse af registrering 
            
            
               Da securitiseringsforordningens artikel 16 fastsætter, at ESMA skal pålægge securitiseringsregistre gebyrer, der "fuldt ud dækker ESMA's nødvendige udgifter til registrering af og tilsyn med securitiseringsregistre samt godtgørelse af omkostninger, som de kompetente myndigheder pådrager sig som følge af en delegation af opgaver, jf. artikel 14, stk. 1, i [securitiseringsforordningen]", kan det udledes, at betalingen af de relevante gebyrer er en væsentlig betingelse for, at securitiseringsregistret kan registreres, eller at dens registrering udvides i henhold til securitiseringsforordningen.
            
            
               ESMA har derfor foreslået, at et securitiseringsregister skal betale de relevante gebyrer for registrering og udvidelse af registreringen på det tidspunkt, hvor det ansøger om registrering. Et sådant forslag er i overensstemmelse med kravene til ESMA's gebyrer i henhold til EMIR og har opnået enstemmighed blandt respondenterne. 
            
            
               ii) Betingelser for godtgørelse i tilfælde af tilbagetrækning af en ansøgning 
            
            
               ESMA's gældende doktrin om gebyrer i henhold til EMIR (Kommissionens delegerede forordning nr. 1003/2013) omfatter ikke godtgørelse til ansøgende transaktionsregistre, hvis en ansøgning trækkes tilbage inden afgørelsen om registrering. På grundlag af ESMA's erfaringer har ESMA dog anerkendt, at en sådan konfiguration muligvis ikke giver de rette incitamenter til ansøgere bag et klart afvist bud på registrering, hvorved der trækkes uforholdsmæssigt store veksler på ESMA's ressourcer. ESMA har derfor foreslået følgende godtgørelsesbetingelser for registreringsgebyret: a) 50 % godtgørelse for ansøgninger, der trækkes tilbage, inden de anses for at være fuldstændige af ESMA (securitiseringsforordningens artikel 10, stk. 6), og b) 0 % godtgørelse for ansøgninger, der trækkes tilbage efter at være blevet anset for at være fuldstændige af ESMA (dvs. ansøgninger, hvor undersøgelsen i henhold til securitiseringsforordningens artikel 12 er påbegyndt).
            
            
               Dette forslag fik positiv enstemmig feedback og blev derfor bevaret som sådan i ESMA's endelige tekniske rådgivning. 
            
            
               iii) Tidsplan for betaling af årlige tilsynsgebyrer
            
            
               Det fremgår af gebyrordningen for transaktionsregistre i henhold til SFTR, at transaktionsregistre skal betale deres årlige tilsynsgebyrer i to rater — den første inden den 28. februar og den andet inden den 31. oktober. I betragtning af ESMA's erfaringer med at behandle gebyrer siden da og fordelene ved en forenklet tidsplan for gebyrbetalinger har ESMA imidlertid foreslået, at de årlige tilsynsgebyrer for securitiseringsregistre skal betales i en enkelt rate. 
            
         
         
            
               På baggrund af den modtagne positive feedback har ESMA ladet sin tekniske rådgivning om dette aspekt forblive uændret. 
            
            
               iv) Godtgørelse til kompetente myndigheder 
            
            
               Artikel 16, stk. 1, i securitiseringsforordningen fastsætter, at alle omkostninger, som de nationale kompetente myndigheder pådrager sig som følge af udførelsen af de tilsynsopgaver, som ESMA har delegeret, vil blive dækket af ESMA's tilsynsgebyrer. Dette indebærer, at den kompetente myndighed ikke vil søge at få dækket disse omkostninger direkte fra securitiseringsregistret.
            
            
               I overensstemmelse med denne artikel og de eksisterende ordninger i henhold til SFTR og EMIR har ESMA foreslået, at de omkostninger, der skal godtgøres de nationale kompetente myndigheder, skal: a) i forvejen være aftalt mellem ESMA og den kompetente myndighed b) beregnes i overensstemmelse med den metode, der anvendes til at bestemme ESMA's samlede administrative omkostninger vedrørende securitiseringsregistre c) stå i et rimeligt forhold til den relevante omsætning for de relevante securitiseringsregistre og d) ikke være større end det samlede tilsynsgebyr, der betales af de relevante securitiseringsregistre.
            
            
               ESMA påpegede også, at enhver delegering af opgaver fra ESMA til de nationale kompetente myndigheder vil blive fastlagt på et uafhængigt grundlag, kan tilbagekaldes til enhver tid og ikke vil påvirke størrelsen af de gebyrer, der pålægges et bestemt securitiseringsregister.
            
            
               På baggrund af den modtagne feedback har ESMA ladet sin tekniske rådgivning om dette aspekt forblive uændret. 
            
            
               Denne forordning følger de foranstaltninger, som ESMA har foreslået i sin tekniske rådgivning.
            
            
               4.JURIDISKE ASPEKTER AF DEN DELEGEREDE RETSAKT
            
            
               Artikel 62 i Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (ESMA), om ændring af afgørelse nr. 716/2009/EF og om ophævelse af Kommissionens afgørelse 2009/77/EF fastsætter, at ESMA's indtægter består af en kombination af gebyrer, der betales til ESMA i de tilfælde, der er fastsat i EU-retten, bidrag fra nationale offentlige myndigheder, der er ansvarlige for tilsyn med deltagere på det finansielle marked, og et tilskud fra Unionen.
            
            
               Denne delegerede retsakt definerer de typer af gebyrer, der skal betales af securitiseringsregistre. Den fastsætter i) niveauet for registreringsgebyrer og gebyrer for udvidelse af registreringen, som skal betales af ansøgerne, ii) definerer den relevante omsætning, som skal danne grundlag for opkrævning af de årlige tilsynsgebyrer, og iii) fastsætter niveauet for de årlige tilsynsgebyrer.
            
            
               Endelig fastsætter den delegerede retsakt betalingsvilkårene samt bestemmelser om godtgørelse af omkostninger afholdt af de nationale kompetente myndigheder.
            
            
               KOMMISSIONENS DELEGEREDE FORORDNING (EU) …/…
            
            
               af 18.9.2020
            
            
               om supplerende regler til Europa-Parlamentets og Rådets forordning (EU) 2017/2402 for så vidt angår gebyrer, som Den Europæiske Værdipapir- og Markedstilsynsmyndighed pålægger securitiseringsregistre
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2017/2402 af 12. december 2017 om en generel ramme for securitisering og om oprettelse af en specifik ramme for simpel, transparent og standardiseret securitisering og om ændring af direktiv 2009/65/EF, 2009/138/EF og 2011/61/EU og forordning (EF) nr. 1060/2009 og (EU) nr. 648/2012
                  6
               , særlig artikel 16, stk. 2, og
            
            
               ud fra følgende betragtninger:
            
            
               (1)I henhold til artikel 16 i forordning (EU) 2017/2402 skal Den Europæiske Værdipapir- og Markedstilsynsmyndighed ("ESMA") pålægge transaktionsregistre gebyrer, som fuldt ud dækker ESMA's nødvendige udgifter til registrering af og tilsyn med disse registre. ESMA vil pådrage sig højere omkostninger ved behandlingen af ansøgninger om registrering fra securitiseringsregistre, der har til hensigt at udbyde accessoriske tjenester. Sådanne omkostninger vil dog blive lavere, hvis securitiseringsregistret allerede er registreret som et transaktionsregister i henhold til Europa-Parlamentets og Rådets forordning (EU) nr. 648/2012
                  7
                eller Europa-Parlamentets og Rådets forordning (EU) 2015/2365
                  8
               . Registreringsgebyret for enheder, der ansøger om registrering, bør derfor tage særligt hensyn til den type tjenesteydelser, der skal leveres af securitiseringsregistret, og hvorvidt det allerede er registreret som et transaktionsregister. Da ESMA's udgifter til vurdering af ansøgningen om registrering er de samme, uanset ansøgerens størrelse, og kun afhænger af den type tjenesteydelser, der skal leveres, er det hensigtsmæssigt, at registreringsgebyret er et fast beløb.
            
         
         
            
               (2)Hvis en enhed, der ikke allerede er registreret som et transaktionsregister, på samme tid indgiver ansøgninger om registrering som et transaktionsregister og som et securitiseringsregister, vil ESMA's omkostninger til behandling af disse ansøgninger samtidig være lavere på grund af synergieffekter. Når sådanne ansøgninger indgives samtidig, bør securitiseringsregistret betale det fulde gebyr i henhold til forordning (EU) nr. 648/2012 eller forordning (EU) 2015/2365, alt efter omstændighederne, for registrering som et transaktionsregister, mens der skal betales et nedsat gebyr for udvidelse af registrering for registreringen som et securitiseringsregister.
            
            
               (3)Det registreringsgebyr eller gebyr for udvidelse af registreringen, der skal betales af et securitiseringsregister, der tilbyder accessoriske tjenester efter registreringen, bør tage hensyn til sådanne accessoriske tjenester. Omvendt bør et securitiseringsregister, der ophører med at tilbyde accessoriske tjenester efter registreringen, ikke få sit registreringsgebyr eller gebyr for udvidelse af registreringen godtgjort, eftersom ESMA allerede har haft omkostningerne til vurderingen af ansøgningen.
            
            
               (4)For at forhindre useriøse ansøgninger bør registreringsgebyrer eller gebyrer for udvidelse af ansøgningen ikke godtgøres, hvis ESMA har afvist registrering, og de bør kun godtgøres delvist, hvis en ansøger trækker sin ansøgning tilbage under registreringsprocessen.
            
            
               (5)For at sikre en rimelig fordeling af tilsynsgebyrerne og sikre, at de gebyrer, der pålægges, afspejler de faktiske omkostninger, som ESMA har haft i forbindelse med hver tilsynsbelagt enhed, bør det årlige tilsynsgebyr beregnes på grundlag af det enkelte securitiseringsregisters omsætning. Hvis der ikke foreligger historiske data om et registreret securitiseringsregisters omsætning, bør det årlige tilsynsgebyr baseres på securitiseringsregistrets forventede omsætning.
            
            
               (6)De årlige tilsynsgebyrer, der opkræves af hvert securitiseringsregister, bør stå i et rimeligt forhold til den omsætning, der genereres af dette register i et givet regnskabsår i forhold til den samlede omsætning, der er genereret af alle registrerede og tilsynsbelagte securitiseringsregistre inden for samme regnskabsår. Hvert enkelt securitiseringsregister bør også pålægges et årligt minimumstilsynsgebyr, da der gælder visse faste administrative omkostninger for tilsyn med alle securitiseringsregistre, uanset størrelsen af den omsætning, der genereres.
            
            
               (7)Da der kun foreligger begrænsede data om et securitiseringsregisters aktivitet i løbet af regnskabsåret efter registreringen, bør det årlige tilsynsgebyr for det år beregnes på grundlag af registreringsgebyret og ESMA's tilsynsindsats over for det pågældende securitiseringsregister i løbet af året. Tilsynsindsatsen i de første måneder efter registreringen svarer til indsatsen for at vurdere ansøgerens registrering. I securitiseringsregistrets første driftsår bør tilsynsgebyret derfor baseres på det registreringsgebyr, der betales af ansøgeren, justeret med en koefficient.
            
            
               (8)I lyset af ESMA's årlige budgetprocedure og den tid, der er nødvendig til at anslå tilsynsomkostningerne, vil det ikke være muligt at tage hensyn til securitiseringsregistre, der er registreret den 1. oktober eller senere i et givet regnskabsår, med henblik på beregningen af de samlede årlige tilsynsomkostninger for det følgende år. Derfor bør det årlige tilsynsgebyr for et securitiseringsregister, der er registreret den 1. oktober eller senere i det foregående år, svare til dets registreringsgebyr.
            
            
               (9)De nationale kompetente myndigheder afholder omkostninger, når de udfører arbejde i henhold til forordning (EU) 2017/2402, og navnlig påtager sig opgaver, som er delegeret i overensstemmelse med artikel 14, stk. 1, i nævnte forordning. De gebyrer, som ESMA pålægger securitiseringsregistre, bør også dække disse omkostninger. For at sikre, at de kompetente myndigheder ikke lider tab eller opnår overskud ved udførelsen af delegerede opgaver, eller når de yder bistand til ESMA, bør ESMA kun godtgøre de faktiske omkostninger, som den nationale kompetente myndighed har afholdt i den forbindelse —
            
            
               VEDTAGET DENNE FORORDNING:
            
            
               Artikel 1
            
            
               Dækning af de fulde tilsynsomkostninger 
            
            
               De gebyrer, der pålægges securitiseringsregistre, skal dække:
            
            
               a)alle omkostninger i forbindelse med ESMA's registrering af og tilsyn med securitiseringsregistre i overensstemmelse med forordning (EU) 2017/2402, herunder omkostninger ved udvidelse af registreringen for transaktionsregistre, der allerede er registreret i henhold til afsnit VI, kapitel 1, i forordning (EU) nr. 648/2012 eller kapitel III i forordning (EU) 2015/2365
            
            
               b)alle omkostninger i forbindelse med godtgørelse til de nationale kompetente myndigheder, der har udført opgaver i henhold til forordning (EU) 2017/2402 og i forbindelse med delegation af opgaver i henhold til artikel 14, stk. 1, i nævnte forordning.
            
            
               Artikel 2
            
            
               Relevant omsætning
            
            
               1.Securitiseringsregistre, der udelukkende er registreret i henhold til forordning (EU) 2017/2402, skal føre reviderede regnskaber med henblik på denne forordning, som adskiller indtægterne fra følgende:
            
            
               a)kernesecuritiseringstjenester som defineret i artikel 1, nr. 3), i Kommissionens delegerede forordning (EU) 2020/1230
                  9
               
            
            
               b)accessoriske securitiseringstjenester som defineret i artikel 1, nr. 4), i delegeret forordning (EU) 2020/1230. 
            
            
               c)Andre tjenester, der leveres.
            
         
         
            
               2.Et securitiseringsregister, der er registreret i henhold til forordning (EU) 2017/2402, og som også er registreret som et transaktionsregister i henhold til enten forordning (EU) nr. 648/2012 eller forordning (EU) 2015/2365, fører reviderede regnskaber med henblik på denne forordning, hvori der skelnes mellem indtægter fra:
            
            
               a)levering af kernesecuritiseringstjenester
            
            
               b)levering af accessoriske securitiseringstjenester
            
            
               c)centrale funktioner i forbindelse med central indsamling og opbevaring af optegnelser over derivater i henhold til forordning (EU) nr. 648/2012
            
            
               d)levering af accessoriske tjenester med direkte tilknytning til central indsamling og opbevaring af optegnelser over derivater i henhold til forordning (EU) nr. 648/2012
            
            
               e)centrale funktioner i forbindelse med central indsamling og opbevaring af optegnelser over værdipapirfinansieringstransaktioner i henhold til forordning (EU) 2015/2365
            
            
               f)levering af accessoriske tjenester med direkte tilknytning til central indsamling og opbevaring af optegnelser over værdipapirfinansieringstransaktioner i henhold til forordning (EU) 2015/2365
            
            
               g)levering af kombinerede accessoriske tjenester i direkte tilknytning til:
            
            
               i)
                     de i litra a) og c) nævnte aktiviteter
            
            
               ii)
                     de i litra a) og e) nævnte aktiviteter
            
            
               iii)
                     de i litra c) og e) nævnte aktiviteter
            
            
               h)andre tjenester, der leveres.
            
            
               3.Et securitiseringsregisters relevante omsætning i et givet år n er summen af: 
            
            
               a)registrets indtægter eller forventede indtægter, hvis stk. 5 finder anvendelse, genereret ved de aktiviteter, der er omhandlet i stk. 2, litra a), som anført i det reviderede regnskab for år n-2
            
            
               b)registrets indtægter genereret ved de aktiviteter, der er omhandlet i stk. 2, litra b), og den relevante andel af indtægterne genereret ved de aktiviteter, der er omhandlet i stk. 2, litra g), nr. i) og ii), som anført i det reviderede regnskab for år n-2.
            
            
               4.Den relevante andel af indtægterne som omhandlet i stk. 3, litra b), skal være lig med indtægterne genereret ved de aktiviteter, der er omhandlet i stk. 2, litra a), divideret med summen af indtægterne genereret ved de aktiviteter, der er omhandlet i:
            
            
               a)stk. 2, litra a)
            
            
               b)stk. 2, litra c) 
            
            
               c)stk. 2, litra e).
            
            
               5.Hvis der ikke foreligger reviderede regnskaber for år n-2, anvender ESMA de forventede indtægter for år n, som fremgår af de forretningsplaner, der er forelagt ESMA i henhold til artikel 13, stk. 3, i delegeret forordning (EU).../... 2020/1230. Disse forventede indtægter opdeles i følgende elementer:
            
         
         
            
               a)indtægter, der forventes genereret ved de i stk. 2, litra a), omhandlede aktiviteter
            
            
               b)indtægter, der forventes genereret ved de i stk. 2, litra b), omhandlede aktiviteter
            
            
               c)indtægter, der forventes genereret ved de i stk. 2, litra g), nr. i) og ii), omhandlede aktiviteter.
            
            
               Et securitiseringsregister, der beslutter at forelægge ESMA en ajourføring af de forventede indtægter for år n, skal gøre dette senest den 30. september i år n-1.
            
            
               Artikel 3
            
            
               Registreringsgebyr og gebyr for udvidelse af registrering
            
            
               1.Er ansøgeren ikke registreret som et transaktionsregister i henhold til enten afsnit VI, kapitel 1, i forordning (EU) nr. 648/2012 eller kapitel III i forordning (EU) 2015/2365, udgør registreringsgebyret følgende:
            
            
               a)100 000 EUR, hvis registret har til hensigt at levere accessoriske tjenester som omhandlet i artikel 2, stk. 2, litra b), litra g), nr. i), eller litra g), nr. ii)
            
            
               b)65 000 EUR, hvis litra a) ikke finder anvendelse.
            
            
               2.Er ansøgeren registreret som et transaktionsregister i henhold til enten afsnit VI, kapitel 1, i forordning (EU) nr. 648/2012 eller kapitel III i forordning (EU) 2015/2365, udgør gebyret for udvidelse af registreringen følgende:
            
            
               a)50 000 EUR, hvis registret har til hensigt at levere accessoriske tjenesteydelser som omhandlet i artikel 2, stk. 2, litra b), litra g), nr. i), eller litra g), nr. ii)
            
            
               b)32 500 EUR, hvis litra a) ikke finder anvendelse.
            
            
               3.Hvis ansøgeren ikke er registreret som et transaktionsregister i henhold til enten forordning (EU) nr. 648/2012 eller forordning (EU) 2015/2365 og på samme tid indgiver ansøgninger om registrering i henhold til både forordning (EU) 2017/2402 og enten forordning (EU) nr. 648/2012 eller forordning (EU) 2015/2365, betaler ansøgeren det fulde registreringsgebyr, jf. enten artikel 6 i Kommissionens delegerede forordning (EU) nr. 1003/2013
                  10
                eller artikel 5, stk. 1, i Kommissionens delegerede forordning (EU) 2019/360
                  11
               , alt efter hvad der er relevant, og det skyldige gebyr for udvidelse af registrering i henhold til stk. 3.
            
            
               4.Hvis ansøgeren ikke er registreret som et transaktionsregister i henhold til hverken forordning (EU) nr. 648/2012 eller forordning (EU) 2015/2365 og på samme tid indgiver ansøgninger om registrering i henhold til både forordning (EU) nr. 648/2012, forordning (EU) 2015/2365 og forordning (EU) 2017/2402, betaler ansøgeren det fulde registreringsgebyr i henhold til artikel 6 i delegeret forordning (EU) nr. 1003/2013, det skyldige gebyr for udvidelse af registrering i henhold til artikel 5, stk. 5, i delegeret forordning (EU) 2019/360 og det skyldige gebyr for udvidelse af registrering i henhold til stk. 3.
            
            
               5.Et securitiseringsregister, der tilbyder accessoriske tjenester efter registreringen og som følge heraf skal betale et højere registreringsgebyr eller et højere gebyr for udvidelse af registreringen end det oprindeligt indbetalte registreringsgebyr eller gebyr for udvidelse af registreringen, skal betale forskellen mellem det oprindeligt indbetalte registreringsgebyr eller gebyr for udvidelse af registreringen og det højere relevante registreringsgebyr eller gebyr for udvidelse af registreringen.
            
            
               Artikel 4
            
            
               Årlige tilsynsgebyrer for registrerede securitiseringsregistre og for transaktionsregistre, som får udvidet deres registrering
            
            
               1.Det årlige tilsynsgebyr for alle registrerede securitiseringsregistre for år n er lig med omkostningsoverslaget for tilsynet med disse securitiseringsregistres aktiviteter, som det indgår i ESMA's budget for det pågældende år.
            
            
               2.Det årlige tilsynsgebyr, der skal betales af et securitiseringsregister for det år, hvor det pågældende securitiseringsregister blev registreret, er lig med det i henhold til artikel 5 skyldige registreringsgebyr ganget med antallet af arbejdsdage fra securitiseringsregistrets registreringsdato til udgangen af det pågældende år og divideret med 250.
            
            
               3.Det årlige tilsynsgebyr for et givet år n for et securitiseringsregister, der er registreret den 1. oktober eller senere i det foregående år, skal være lig med det i henhold til artikel 5 skyldige registreringsgebyr.
            
         
         
            
               4.Det årlige tilsynsgebyr for et givet år n, der skal betales af et securitiseringsregister, der er registreret før den 1. oktober i det foregående år, skal være lig med det i stk. 1 omhandlede årlige tilsynsgebyr fordelt mellem alle de securitiseringsregistre, der er registreret inden den 1. oktober i det foregående år i forhold til den relevante omsætning for hvert securitiseringsregister beregnet i henhold til artikel 2, stk. 3.
            
            
               5.Med undtagelse af det årlige tilsynsgebyr, der skal betales i henhold til stk. 2, må det årlige tilsynsgebyr aldrig være lavere end 30 000 EUR.
            
            
               Artikel 5
            
            
               Generelle betalingsbetingelser
            
            
               1.Alle gebyrer betales i euro. Gebyrerne betales som anført i artikel 6, 7 og 8. 
            
            
               2.Forsinkede betalinger medfører krav om betaling af en tvangsbøde på 0,1 % af det skyldige beløb pr. dag.
            
            
               Artikel 6
            
            
               Betaling af registreringsgebyrer og godtgørelser
            
            
               1.Registreringsgebyret og gebyret for udvidelse af registreringen som omhandlet i artikel 3 betales fuldt ud på det tidspunkt, hvor securitiseringsregistret indgiver sin ansøgning om registrering eller udvidelse af registreringen.
            
            
               2.Halvdelen af gebyret for registrering eller gebyret for udvidelse af registreringen, der betales af securitiseringsregistret, godtgøres, hvis securitiseringsregistret trækker sin ansøgning om registrering eller udvidelse af registrering tilbage, før ESMA har underrettet securitiseringsregistret om, at dets ansøgning er fuldstændig i henhold til artikel 10, stk. 6, i forordning (EU) 2017/2402.
            
            
               3.Registreringsgebyret og gebyret for udvidelse af registrering godtgøres ikke, når ESMA har underrettet securitiseringsregistret om, at dets ansøgning er fuldstændig i henhold til artikel 10, stk. 6, i forordning (EU) 2017/2402. 
            
            
               Artikel 7
            
            
               Betaling af årlige tilsynsgebyrer
            
            
               Det i artikel 4 omhandlede årlige tilsynsgebyr indbetales i en enkelt rate, der forfalder senest ved udgangen af marts i det år, det vedrører, med undtagelse af det i stk. 2 og 3 i nævnte artikel omhandlede årlige tilsynsgebyr. 
            
            
               ESMA fremsender debetnotaer til alle registrerede securitiseringsregistre med angivelse af det årlige gebyr mindst 30 kalenderdage før betalingsfristen for det årlige gebyr.
            
            
               Artikel 8
            
            
               Godtgørelse til kompetente myndigheder
            
            
               1.Kun ESMA opkræver registreringsgebyr, gebyret for udvidelse af registreringen og det årlige tilsynsgebyr. 
            
            
               2.ESMA godtgør en kompetent myndighed de faktisk afholdte omkostninger i forbindelse med udførelsen af de opgaver, der er omhandlet i forordning (EU) 2017/2402, og som følge af en eventuel delegering af opgaver i henhold til artikel 74 i forordning (EU) nr. 648/2012 i overensstemmelse med artikel 9, stk. 1, i forordning (EU) 2015/2365 og i overensstemmelse med artikel 14, stk. 1, i forordning (EU) 2017/2402.
            
            
               Artikel 9
            
         
         
            
               Ikrafttræden
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 18.9.2020.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        Europa-Parlamentets og Rådets forordning (EU) 2017/2402 af 12. december 2017 om en generel ramme for securitisering og om oprettelse af en specifik ramme for simpel, transparent og standardiseret securitisering og om ændring af direktiv 2009/65/EF, 2009/138/EF og 2011/61/EU og forordning (EF) nr. 1060/2009 og (EU) nr. 648/2012.
               
               
                  
                     (2)
                  
                        Forordningen om europæisk markedsinfrastruktur (Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre).
               
               
                  
                     (3)
                  
                        Værdipapirfinansieringstransaktionsforordningen (Europa-Parlamentets og Rådets forordning (EU) 2015/2365 af 25. november 2015 om gennemsigtighed af værdipapirfinansieringstransaktioner og vedrørende genanvendelse samt om ændring af forordning (EU) nr. 648/2012).
               
               
                  
                     (4)
                  
                        Kommissionens delegerede forordning (EU) nr. 1003/2013 af 12. juli 2013 om supplerende regler til Europa-Parlamentets og Rådets forordning (EU) nr. 648/2012 for så vidt angår gebyrer, som Den Europæiske Værdipapir- og Markedstilsynsmyndighed (ESMA) pålægger transaktionsregistre.
               
               
                  
                     (5)
                  
                        Kommissionens delegerede forordning (EU) 2019/360 af 13. december 2018 om supplerende regler til Europa-Parlamentets og Rådets forordning (EU) 2015/2365 for så vidt angår gebyrer, som Den Europæiske Værdipapir- og Markedstilsynsmyndighed (ESMA) pålægger transaktionsregistre.
               
               
                  
                     (6)
                  
                        EUT L 347 af 28.12.2017, s. 35. 
               
               
                  
                     (7)
                  
                        Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (EUT L 201 af 27.7.2012, s. 1).
               
               
                  
                     (8)
                  
                        Europa-Parlamentets og Rådets forordning (EU) 2015/2365 af 25. november 2015 om gennemsigtighed af værdipapirfinansieringstransaktioner og vedrørende genanvendelse samt om ændring af forordning (EU) nr. 648/20126 (EUT L 337 af 23.12.2015, s. 1).
               
               
                  
                     (9)
                  
                        Kommissionens delegerede forordning (EU) 2020/1230 af 29. november 2019 om supplerende regler til Europa-Parlamentets og Rådets forordning (EU) 2017/2402 for så vidt angår reguleringsmæssige tekniske standarder, som præciserer oplysningerne i ansøgningen om registrering af et securitiseringsregister og oplysningerne i en forenklet ansøgning om udvidelse af registreringen af et transaktionsregister (EUT L 289 af 3.9.2020, s. 345).
               
               
                  
                     (10)
                  
                        Kommissionens delegerede forordning (EU) nr. 1003/2013 af 12. juli 2013 om supplerende regler til Europa-Parlamentets og Rådets forordning (EU) nr. 648/2012 for så vidt angår gebyrer, som Den Europæiske Værdipapir- og Markedstilsynsmyndighed (ESMA) pålægger transaktionsregistre (EUT L 279 af 19.10.2013, s. 4).
               
               
                  
                     (11)
                  
                        Kommissionens delegerede forordning (EU) 2019/360 af 13. december 2018 om supplerende regler til Europa-Parlamentets og Rådets forordning (EU) 2015/2365 for så vidt angår gebyrer, som Den Europæiske Værdipapir- og Markedstilsynsmyndighed pålægger transaktionsregistre (EUT L 81 af 22.3.2019, s. 58).